Cyril vra Malema om verskoning | Netwerk24
Deur Francois Williams 20 Februarie 2020 15:36
Julius Malema. Foto: Getty Images
Suid-Afrika sal nie weet nie want Amos Masondo, voorsittende beampte in die nasionale vergadering, het hom kortgeknip en die parlementsitting afgesluit.
Malema, EFF-leier, wou Donderdag reageer nadat Ramaphosa hartroerend om verskoning gevra het vir die beskuldiging teen Malema in die debat oor sy staatsrede Woensdag, waarin 'n ANC-LP beweer het dat hy sy vrou, Mantoa, aanrand.
"Dit was ongevraag, dit was onbehoorlik, dit was nie reg nie, en ek sal verskoning aanbied," het Ramaphosa as deel van sy repliek op die debat oor sy staatsrede aan Malema gesê.
Ramaphosa het wel ook daarna verwys dat Malema al in 2017 beweer het dat hy (Ramaphosa) sy vorige vrou, Hope, aangerand het. Sy het dit self ontken. Malema het die president Woensdag ook daarvan beskuldig dat hy sy oorlede vrou, Nomazizi Mtshotshisa, aangerand het.
Ramaphosa het Donderdag gesê sy is nie hier om haar saak te stel nie.
"Ons moenie 'n belangrike saak soos geslagsgeweld verpolitiseer en beuselagtig maak nie. Ek is 'n pa van dogters en 'n oupa van kleindogters, ek is 'n eggenoot, 'n broer van 'n suster, 50% van die mense in die kabinet is vroue, die meerderheid Suid-Afrikaners is vroue."
"Dit is hierdie mense wat ons moet dien, ons moet geslagsgeweld in ons leeftyd beëindig, en respek hê vir mekaar en vir die vroue in ons land, en ons moet dit doen met groot sensitiwiteit," het hy gesê.
"My hart gaan uit na Mantoa en jou gesin," het Ramaphosa aan Malema gesê terwyl die EFF-leier vir 'n oomblik sy kop gebuig en sy hand oor sy oë gehou het.
"Alle mans moet opstaan teen geslagsgeweld," het Ramaphosa onder staande toejuiging gesê.
Malema wou opstaan om iets te sê, maar parlementslede se geskree het hom daarvan weerhou en Masondo het aangekondig dat die debat verby is.
Meer oor: Julius Malema | Cyril Ramaphosa | Welvaart | Staatsrede2020 | Staatsrede | Staatsbank | Ekonomie